Slovenská obchodná inšpekcia (ďalej len „SOI“) ako orgán dohľadu podľa zákona č. 264/1999 Z. z. o technických požiadavkách na výrobky a o posudzovaní zhody v znení neskorších predpisov (ďalej len „zákon“), vykonala v komodite zábavnej pyrotechniky v závere roka 2015 kontroly dodržiavania tak ustanovení citovaného zákona ako aj ustanovení súvisiacich naradení vlády SR:

­	NV SR č. 70/2015 Z. z. o sprístupňovaní pyrotechnických výrobkov na trhu (platnosť od 1.7.2015 do 16.10.2016) ktoré je implementáciou Smernice Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (revidovaná smernica Nového prístupu).

­	NV SR č. 485/2008 Z. z. o uvádzaní pyrotechnických výrobkov na trh (platnosť od 1.2. 2009 do 30.6 2015), ktoré je implementáciou Smernice Európskeho parlamentu a Rady 2007/23/ES z 23. mája 2007 (smernica Nového prístupu).

­	NV SR č. 398/1999 Z. z. ktorým sa ustanovujú podrobnosti o technických požiadavkách                   a postupoch posudzovania zhody na pyrotechnické výrobky (platnosť do 31.1. 2009).

Vzhľadom na súčasnú právnu situáciu pyrotechnické výrobky (ďalej len „PV“), ktorých zhoda vlastností bola posúdená podľa  NV SR č. 485/2008 Z. z. , alebo NV SR č. 398/1999 Z. z. sa už nemôžu uvádzať na trh, ale môžu byť naďalej sprístupňované na trhu až do uplynutia ich doby spotreby.

V sledovanom období boli v jednotlivých PJ súbežne v predaji PV podľa všetkých troch nariadení vlády v nasledovnom zastúpení: 
•	PV podľa NV SR č. 70/2015 Z. z. v  ponuke v 70 kontrolovaných prevádzkových jednotkách,
•	PV podľa NV SR č. 485/2008 Z. z. v ponuke v 105 kontrolovaných prevádzkových jednotkách,
•	PV podľa NV SR č. 398/1999 Z. z. v ponuke v 14 kontrolovaných prevádzkových jednotkách.

Konkrétne bolo úlohou inšpektorov overiť, či výrobky zábavnej pyrotechniky uvedené na trh a               v ponuke trhu majú posúdenú zhodu, vydané vyhlásenie o zhode, či sú správne označené požadovanými údajmi, vrátane vybavenia návodom na používanie a ničenie zlyhaných výrobkov.

Inšpektori SOI okrem ustanovení jednotlivých nariadení vlády kontrolovali aj základné podmienky predaja vyplývajúce z iných právnych predpisov, ktoré má SOI v kompetencii. Medzi takéto povinnosti podnikateľských subjektov patrí napr. vydanie dokladu o kúpe a jeho predpísané náležitosti, označenie PV predajnou cenou príp. jednotkovou cenou, označenie prevádzkovej jednotky a umiestnenie reklamačného poriadku.  

Zábavnou pyrotechnikou sa rozumejú  výrobky so zvýšeným rizikom ohrozenia oprávneného záujmu, ktoré ale pri dodržaní správnych zásad používania neohrozujú život, zdravie a majetok ich používateľov, spotrebiteľov.

Výsledky kontroly

Celkom bolo prekontrolovaných 148 prevádzkových jednotiek (PJ) pričom nedostatky boli zistené    v 21 kontrolovaných PJ, čo predstavuje 14 % z celkom prekontrolovaných PJ. 

Podrobné výsledky kontrol PV sú uvedené v nasledujúcej tabuľke.
Kontrola pyrotechnických výrobkov v závere roka 2015	
 	celkom	s nedostat.	
Počet kontrolovaných PJ:	148	21	
Počet PJ ponúkaných PV podľa NV SR č. 70/2015 Z. z.	v PJ sa môže ponúkať PV podľa všetkých  NV SR	70	4	
Počet PJ ponúkaných PV podľa NV SR č. 485/2008 Z. z.		105	12	
Počet PJ ponúkaných PV podľa NV SR č. 398/1999 Z. z.		14	2	
Obmedzenie predaja celkom  podľa	druh opatrenia	počet  druhov	hodnota v Eur	
NV SR č. 70/2015 Z. z.	povinné opatrenie - zákaz predaja	1	227,5	
	povinné opatrenie - nariadenie na odstránenie nedostatku	16	1258,49	
	dobrovoľné opatrenie	0	0	
NV SR č. 485/2008 Z. z.	povinné opatrenie - zákaz predaja	16	830	
	dobrovoľné opatrenie	15	299,8	
NV SR č. 398/1999 Z. z.	povinné opatrenie - zákaz  predaja	2	26	
	dobrovoľné opatrenie	0	0	
Spolu	povinné opatrenie	35	2341,99	
	dobrovoľné opatrenie	15	299,8	
Dôvody zákazu predaja	nedostatok	počet  druhov	hodnota v Eur	
	nesprávne značenie,	23	1557,69	
	chýbajúce, cudzojazyčné, neúplné návody	16	428,1	
	po dobe spotreby – ak je uvedená	2	26	
	porušený obal	12	711	
	neoznačené CE	2	6	
Uloženie záväzných pokynov		
za iné nedostatky (počet PJ )	8	
Pozn : na 1 druhu boli zistené súbežne aj viaceré nedostatky

V 8 PJ boli uložené záväzné pokyny na odstránenie nedostatkov všeobecných podmienok predaja v členení: 

-	chýbajúca jednotková cena pri 10 druhoch PV v 1 PJ,
-	chýbajúce predajná ceny pri 5 druhoch PV v 1 PJ,
-	v 2 PJ nebol vydaný doklad o kúpe,
-	v 2 PJ zistený chýbajúci názov PV v doklade o kúpe,
-	v 1 PJ zistené jej neúplné označenie,
-	v 1 PJ nebol umiestnený reklamačný poriadok,

V sledovanom období SOI vykonala 1 kontrolu v spolupráci s Obvodným banským úradom a  zaevidovala 3 podnety na kontrolu PV,  pričom kontrolou sa oprávnenosť podnetov nepotvrdila ani      v jednom prípade.

Záver

Zistenie, že kontrolou boli potvrdené nedostatky pri predaji pyrotechnických výrobkov len v 14% kontrolovaných PJ nasvedčuje, že situácia v ponuke PV je toho času už stabilizovaná. Táto skutočnosť bola však ovplyvnená aj faktom, že inšpektori SOI kontrolovali len náležitosti posúdenia ich zhody podľa zákona NR SR č. 264/1999 Z. z. o technických požiadavkách na výrobky a o posudzovaní zhody v znení neskorších predpisov a dodržiavania všeobecných podmienok predaja, ktoré má SOI v kompetencií, nakoľko  podmienky ich predaja a  skladovania , ako aj obmedzenie ich predaja cez internetové predajne je kompetentný dozorovať Hlavný banský úrad s odvolaním na zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov. 
Z výsledkov kontrol SOI ďalej vyplýva, že medzi najčastejšie zisťované nedostatky naďalej patrí nesprávne alebo neúplné označovanie a neúplné, cudzojazyčné, chýbajúce návody na používanie PV. 
Zistené nedostatky pri 35 druhoch PV v hodnote 2341,99 € inšpektori SOI riešili uložením zákazu ich predaja, prípadne nariadením na ich odstránenie a v prípade 15 druhov PV v hodnote 299,8€ odstránili nedostatky kontrolované subjekty dobrovoľne.

Čo sa týka ponukovej skladby trhu akcia potvrdila, že podiel pyrotechnických výrobkov v predaji, ktorých zhoda vlastností bola posúdená v zmysle NV SR č. 398/1999 Z. z. sa výrazne znížil a v súčasnosti sa už len dopredávajú. PV patriace pod NV SR č. 485/2008 Z. z. majú najväčšie zastúpenie na trhu a dá sa predpokladať ich postupné znižovanie na trhu v nasledujúcich rokoch z dôvodu platnosti NV SR č. 70/2015 Z. z.  

Pozitívnym zistením je, že podnikateľské subjekty flexibilne reagovali na zmeny platných právnych predpisov a na trhu SR boli v 70 kontrolovaných PJ zistené už v početnejšom zastúpení aj PV, ktorých zhoda vlastností bola posúdená podľa nového NV SR č. 70/2015 Z. z., ktoré vstúpilo v platnosť od 1. júla 2015.